Ispaniyaning Andalusiya hamjamiyati hukumati Belgiya shahzodasi Ioaximni karantin rejimini buzgani uchun 10,4 ming yevro miqdoridagi jarimaga tortdi. Foto: Globallookpress Reuters agentligiga asoslanib TASS tarqatgan xabarga ko‘ra, 28 yoshli Ioaxim may oyining oxirida Kordobaga o‘quv malakasini oshirish uchun kelgan. So‘ngra u karantin cheklovlarini buzgancha bir necha kechalarda ishtirok etgan. Oradan kunlar o‘tib, tobi qochgan shahzoda koronavirusga test topshirgan va u musbat natija ko‘rsatgan. Xabar qilinishicha, ana shunday kechalardan biridan 27 kishi yig‘ilgan, bu esa Kordobada joriy etilgan, ko‘pi bilan 15 kishilik cheklovlarni buzishdir. Shahzoda Ioaxim – Belgiya malikasi Astridning o‘g‘li va qirol Filippning jiyanidir. Reuters ma’lumotiga ko‘ra, shahzoda taxtga vorislik bo‘yicha navbatda to‘qqizinchi o‘rinda turadi.